Free Freehand dă în judecată Adobe

Tudor Vedeanu
Wed, 04 May 2011 12:12:17 +0000
Noutăți, adobe, freehand, graphic design, illustrator

Oricine a lucrat în domeniul designului grafic în ultimii 10 ani știe ce e Freehand: un program pentru grafică vectorială, asemănător cu Adobe Illustrator sau CorelDraw. Rivalitatea dintre Freehand și Illustrator a fost asemănătoare cu cea dintre Mac OS X și Windows, fiecare program având baza sa de utilizatori fideli. Freehand a apărut în 1988 și a fost pe rând în proprietatea a trei firme. Din 1995 până spre mijlocul anilor 2000 a fost dezvoltat și comercializat de Macromedia.

În 2005 Adobe a cumpărat Macromedia și a oprit complet dezvoltarea programului, o acțiune care a stârnit comentarii acide din partea multora care vedeau o posibilă încălcare a legilor anti-trust din SUA. Realitatea este că Adobe a cumpărat și îngropat ultimul competitor real pentru Illustrator. Dacă pe Windows mai există CorelDraw, pe Mac Illustrator nu mai are absolut niciun rival serios.

Ei bine, o organizație denumită Free Freehand a militat în ultimii ani pentru ca Adobe să găsească o soluție pentru vechii utilizatori ai programului care nu vor sau nu pot trece la Illustrator. Dacă petițiile și protestele online nu au avut niciun succes, Free Freehand a trecut la metode mai radicale: ieri a anunțat că dă în judecată Adobe pentru posibila încălcare a legilor anti-trust americane, acuzând compania că a abuzat de poziția sa dominantă în domeniul programelor pentru grafică vectorială.

Nu știu care va fi deznodământul acestei acțiuni, însă cert este că lui Illustrator i-ar prinde tare bine un pic de competiție, nu de alta dar atunci când ești singur-singurel pe piață începi să uiți de „mărunțișuri” precum inovația sau optimizarea funcționării programului.